છેલ્લા કેટલાક સમયથી ભાવનગર શહેર-જિલ્લામાં ગમખ્વાર અકસ્માતોનું પ્રમાણ ભયજનક રીતે વધવા પામ્યું છે. આવા ગોઝારા અકસ્માતોના કારણે અનેક નિર્દોષ માનવ જીંદગીઓ કાળના ખપ્પરમાં હોમાઈ જાય છે. જેના કારણે ગરીબ પરિવારોના માળા વેરવિખેર થઈ જાય છે. આજની બે માસ પૂર્વે ભાવનગર-રાજકોટ રોડ રંઘોળા ગામ પાસે જાનૈયા ભરેલ ટ્રક પલ્ટી ખાઈ જતા અનેક વ્યક્તિઓના મોત નિપજ્યા હતા. આવી જ ઘટનાનું ગત મોડીરાત્રિના પૂનરાવર્તન થતા ર૦ કમનસીબોએ જીવનથી હાથ ધોવા પડ્યા છે. વહેલી પરોઢે સર્જાયેલ આ અકસ્માતમાં બાળકો મહિલાઓ યુવાનોની મરણચીસથી શાંત વગડો ગાંજી ઉઠ્યો હતો. હૃદય કંપાવી દે તેવી આ અકસ્માતના ઘટનાક્રમ અંગે વિગત એવા પ્રકારની છે કે તળાજા તાલુકાના સરતાનપર ગામે રહેતો શ્રમજીવી યુવાન (મુકાદમ), મથુર કરશનભાઈ ડાભી ઉ.વ.ર૭ ગત તા.૧૮-પને શુક્રવારના રોજ રાત્રે ૧૧-૩૦ કલાકે વાગ્યાના સુમારે સરતાનપર તથા પાદરી ગામે રહેતા ર૭ જેટલા ખેતમજુરો જેમાં મહિલાઓ, બાળકો અને યુવાનોનો સમાવેશ થાય છે અને સાથે લઈ આણંદ જિલ્લામાં ફસલની લણણી-મજુરી કામ અર્થે કામચલાઉ ઘરવખરી સાથે તળાજા-પાલીતાણા ચોકડીએથી રાજુલાના કોવાયા એલ એન્ડ ટી કંપનીમાંથી સિમેન્ટ ભરી દહેજ તરફ જઈ રહેલ ટ્રક નં.જીજે૧૦ ટીવી ૬૭૧પમાં બેસી આણંદ જવા રવાના થયા હતા. આ ટ્રક ભાલ પંથકના બાવળીયાળી ગામ પાસે રાત્રે ર-૩૦ વાગ્યાના સુમારે પહોંચતા ટ્રક ડ્રાઈવરને ઉંઘનું ઝોકુ આવતા ટ્રક પરનો કાબુ ગુમાવતા ટ્રક રોડ સાઈડમાં પલ્ટી ખાઈ જતા સિમેન્ટની બોરી તળે શ્રમિકો દબાઈ જતા વિરાન વિસ્તાર ઈજાગ્રસ્તોની કારમી ચીસોથી ગુંજી ઉઠ્યો હતો. આ બનાવ સમયે રોડ પર પસાર થઈ રહેલ અન્ય વાહન ચાલકો તથા બાવળીયાળી ગામના સેવાભાવી યુવાનો મદદે પહોંચ્યા હતા અને તત્કાલ રાહત અને બચાવ કામગીરી હાથ ધરવામાં આવી હતી તો બીજી તરફ સમગ્ર બનાવ અંગેની જાણ ધોલેરા પોલીસ-ધંધુકા પોલીસને થતા પોલીસ કાફલો તથા ૧૦૮નો વિશાળ કાફલો ઘટનાસ્થળે પહોંચ્યો હતો અને ઈજાગ્રસ્તોને સારવાર અર્થે ખસેડવા તજવીજ હાથ ધરી હતી પરંતુ વજનદાર સિમેન્ટની બોરીઓ તળે દબાઈ જતા ઘટનાસ્થળે જ ર૦ વ્યક્તિઓના મોત નિપજ્યા હતા. આ અકસ્માત સર્જીને ટ્રક ડ્રાઈવર નાસી છુટ્યો હતો. જ્યારે ૭ વ્યક્તિઓને ગંભીર ઈજા સાથે ભાવનગર સર ટી. હોસ્પિટલમાં ખસેડવામાં આવ્યા હતા. આ ગોઝારા અકસ્માતના સમાચાર વાયુવેગે ફેલાઈ જતા રાજકિય અગ્રણીઓ તથા કોળી સમાજના લોકો મોટીસંખ્યામાં હોસ્પિટલ ખાતે દોડી ગયા હતા. આ બનાવને લઈને રાજ્યના શિક્ષણમંત્રી વિભાવરીબેન દવે, સાંસદ ભારતીબેન શિયાળ, મેયર નિમુબેન બાંભણીયા, શહેર કોંગ્રેસ પ્રમુખ રાજેશ જોશી, મહા.પા. વિપક્ષી નેતા જયદિપસિંહ ગોહિલ, નગરસેવક કાંતિભાઈ ગોહિલ અને અન્ય હોદ્દેદારો અને જિલ્લા કલેક્ટર હર્ષદ પટેલ, એસ.પી. પ્રવિણસિંહ માલ, ડીવાયએસપી મનિષ ઠાકર સહિતના હોદ્દેદારો, અધિકારીઓ પહોંચી ઈજાગ્રસ્તોના ખબર અંતર પુછી મૃતકના પરિજનોને સાંત્વના પાઠવી હતી. તમામ મૃતકોના પી.એમ. બાદ પ્રાથમિક ઓળખ બાદ શખ્સોને તેમના સ્વજનોને સોંપવામાં આવ્યા હતા.